DECIZIA COMISIEI
din 26 iunie 2008
privind anumite măsuri de protecție referitoare la gripa aviară produsă de subtipul H5N1 înalt patogen în Croația și Elveția
[notificată cu numărul C(2008) 3020]
(Text cu relevanță pentru SEE)
(2008/555/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 91/496/CEE a Consiliului din 15 iulie 1991 de stabilire a principiilor privind organizarea controalelor sanitar-veterinare ale animalelor provenite din țări terțe introduse în Comunitate și de modificare a Directivelor 89/662/CEE, 90/425/CEE și 90/675/CEE (1), în special articolul 8 alineatele (1) și (6),
având în vedere Directiva 97/78/CE a Consiliului din 18 decembrie 1997 de stabilire a principiilor de bază ale organizării controalelor veterinare pentru produsele care provin din țări terțe și sunt introduse în Comunitate (2), în special articolul 2 alineatele (1) și (5),
întrucât:
(1)
Decizia 2006/696/CE a Comisiei din 28 august 2006 de stabilire a unei liste a țărilor terțe din care pot fi importate și din care pot tranzita în cadrul Comunității păsările de curte, ouăle destinate incubației, puii de o zi, carnea de pasăre, de ratită și de vânat sălbatic cu pene, ouăle și produsele din ouă și ouăle fără microorganisme patogene specificate, cât și a condițiilor aplicabile în materie de certificare sanitar-veterinară și de modificare a Deciziilor 93/342/CEE, 2000/585/CE și 2003/812/CE (3) stabilește condițiile de certificare veterinară pentru importurile și tranzitul prin Comunitate a păsărilor de curte și a anumitor produse derivate din păsările în cauză. Din motive de claritate și coerență a normelor comunitare, este necesar ca definiția păsărilor de curte și cea a ouălor destinate incubației în decizia respectivă să se ia în considerare în sensul prezentei decizii.
(2)
Regulamentul (CE) nr. 318/2007 al Comisiei din 23 martie 2007 de stabilire a condițiilor de sănătate animală pentru importurile anumitor păsări în Comunitate și a condițiilor de carantină (4) stabilește cerințele de sănătate animală în cadrul importurilor de anumite păsări în Comunitate din țări terțe și regiuni ale acestora. Din motive de claritate și coerență a normelor comunitare, este necesar ca definiția păsărilor prezentată în regulamentul respectiv să se ia în considerare în sensul prezentei decizii.
(3)
Decizia 2006/265/CE a Comisiei din 31 martie 2006 privind anumite măsuri de protecție referitoare la o suspiciune de influență aviară în Elveția (5) și Decizia 2006/533/CE a Comisiei din 28 iulie 2006 privind anumite măsuri temporare de protecție împotriva influenței aviare produse de tulpini înalt patogene în Croația (6) au fost adoptate în urma identificării prezenței gripei aviare înalt patogene de subtip H5N1 la păsări sălbatice în ambele țări. Aceste decizii prevedeau că statele membre trebuie să suspende importurile din anumite părți ale Croației și Elveției de păsări de curte, ratite, vânat de crescătorie cu pene și vânat sălbatic cu pene și de alte păsări vii, inclusiv păsările de companie și ouăle destinate incubației ale acestor specii, precum și de anumite produse avicole.
(4)
Decizia 2006/415/CE a Comisiei din 14 iunie 2006 privind anumite măsuri de protecție referitoare la influența aviară de subtip H5N1 la păsările de curte din Comunitate și de abrogare a Deciziei 2006/135/CE (7) stabilește anumite măsuri de biosecuritate și măsuri restrictive pentru a preveni răspândirea bolii, inclusiv stabilirea unor zone A și B ca urmare a suspiciunilor sau a confirmării unui focar de gripă aviară la păsările de curte.
(5)
Decizia 2006/563/CE a Comisiei din 11 august 2006 privind anumite măsuri de protecție în legătură cu prezența influenței aviare produse de tulpini înalt patogene de subtip H5N1 la păsările sălbatice din Comunitate și de abrogare a Deciziei 2006/115/CE (8) stabilește anumite măsuri de protecție pentru a preveni răspândirea bolii de la păsările sălbatice la păsările de curte, inclusiv, pe baza evaluării riscurilor, stabilirea unor zone de control și monitorizare luând în considerare factorii epidemiologici, geografici și ecologici în urma suspectării sau a confirmării prezenței acestei boli la păsările sălbatice.
(6)
Croația a notificat Comisiei că autoritățile competente ale țării terțe respective aplică măsuri de protecție care sunt echivalente celor aplicate de autoritățile competente ale statelor membre, în conformitate cu Decizia 2006/563/CE, atunci când este suspectată sau confirmată prezența gripei aviare înalt patogene de subtip H5N1 la păsările sălbatice, și că va notifica imediat Comisia în legătură cu orice schimbări viitoare în starea de sănătate a animalelor provenite din țara respectivă, inclusiv, în mod special, orice identificare a prezenței acestei boli la păsările sălbatice.
(7)
Elveția a notificat Comisiei că autoritățile competente ale țării terțe respective aplică măsuri de protecție care sunt echivalente celor aplicate de autoritățile competente ale statelor membre, în conformitate cu Deciziile 2006/415/CE și 2006/563/CE, atunci când este suspectată sau confirmată prezența gripei aviare înalt patogene de subtip H5N1 la păsările de curte sau la păsările sălbatice, și că va notifica imediat Comisia în legătură cu orice schimbări viitoare în starea de sănătate a animalelor provenite din țara respectivă, inclusiv, în mod special, orice identificare a prezenței acestei boli la păsările de curte sau la păsările sălbatice. De asemenea, trebuie să se țină seama de acordul între Comunitatea Europeană și Confederația Elvețiană privind schimburile comerciale cu produse agricole (9).
(8)
Comisia informează de îndată statele membre și le transmite orice informație de acest tip primită de la autoritățile competente din Croația și Elveția.
(9)
Deciziile 2006/265/CE și 2006/533/CE au expirat la 30 iunie 2007.
(10)
Dată fiind situația epidemiologică actuală în ceea ce privește gripa aviară înalt patogenă de subtip H5N1 în Comunitate și în țările terțe și având în vedere garanțiile primite din partea Croației, este necesar ca, în cazul unei identificări a prezenței acestei boli la o pasăre sălbatică de pe teritoriul Croației, măsurile de protecție comunitare referitoare la respectiva țară să se aplice doar acelor părți ale Croației pentru care autoritatea competentă a țării respective aplică măsuri de protecție echivalente, astfel cum este prevăzut în Decizia 2006/563/CE.
(11)
Având în vedere garanțiile primite din partea Elveției, este necesar ca, în cazul unei identificări a prezenței gripei aviare de subtipul H5N1 la o pasăre sălbatică sau a unui focar al acestei boli la păsările de curte de pe teritoriul Elveției, să se aplice măsuri de protecție, în ceea ce privește această țară, doar acelor părți ale Elveției pentru care autoritatea competentă din țara respectivă aplică măsuri de protecție echivalente astfel cum este prevăzut în Deciziile 2006/415/CE și 2006/563/CE.
(12)
Decizia 2007/777/CE a Comisiei din 29 noiembrie 2007 de stabilire a condițiilor de sănătate animală și publică, precum și a modelelor de certificate pentru importul de anumite produse din carne și stomacuri, vezici și intestine tratate destinate consumului uman, provenind din țări terțe și de abrogare a Deciziei 2005/432/CE (10) stabilește lista de țări terțe din care statele membre pot autoriza importul de produse din carne și stomacuri, vezici și intestine tratate, precum și regimurile de tratament considerate eficiente pentru inactivarea agenților patogeni respectivi. Pentru a limita riscul de transmitere a bolii prin intermediul acestor produse, trebuie aplicat un tratament adecvat în funcție de situația sanitar-veterinară a țării de origine și a speciilor din a căror carne sunt preparate produsele. Prin urmare, este necesar să se acorde o derogare de la dispoziția care suspendă importurile de produse din carne obținute din carne de vânat sălbatic cu pene din Croația sau Elveția, cu condiția ca produsele să fi fost tratate la o temperatură de cel puțin 70 °C.
(13)
Măsurile prevăzute de prezenta decizie sunt conforme cu avizul Comitetului permanent pentru lanțul alimentar și sănătatea animală,
ADOPTĂ PREZENTA DECIZIE:
Articolul 1
(1) Statele membre suspendă importurile sau introducerea în Comunitate din acea parte a teritoriului Croației la care face referire alineatul (2) litera (a) și din acea parte a teritoriului Elveției la care face referire alineatul (2) litera (b) a următoarelor produse:
(a)
păsări de curte, în sensul articolului 2 litera (a) din Decizia 2006/696/CE;
(b)
ouă destinate incubației, în sensul articolului 2 litera (b) din Decizia 2006/696/CE;
(c)
păsări, în sensul articolului 3 litera (a) din Regulamentul (CE) nr. 318/2007, și ouăle destinate incubației ale acestora;
(d)
carne, carne tocată, preparate din carne, carne separată mecanic de vânat cu pene sălbatic;
(e)
produse din carne obținute din carne de vânat sălbatic cu pene sau care conțin carne de vânat sălbatic cu pene;
(f)
hrană crudă pentru animale de companie și materii prime neprelucrate pentru hrana animalelor care conțin orice parte din vânatul sălbatic cu pene;
(g)
trofee de vânătoare netratate provenind de la orice pasăre.
(2) Suspendarea prevăzută la alineatul (1) se aplică importurilor sau introducerii în Comunitate din:
(a)
în ceea ce privește Croația, toate regiunile teritoriului Croației pentru care autoritățile competente croate aplică în mod oficial măsuri de protecție echivalente cu cele prevăzute în Decizia 2006/563/CE;
(b)
în ceea ce privește Elveția, toate regiunile teritoriului Elveției pentru care autoritățile competente elvețiene aplică în mod oficial măsuri de protecție echivalente cu cele prevăzute în Deciziile 2006/415/CE și 2006/563/CE.
(3) Prin derogare de la alineatul (1) litera (e), statele membre autorizează importurile și introducerea în Comunitate de produse din carne care constau în carne de vânat sălbatic cu pene sau care conțin carne de vânat sălbatic cu pene, în cazul în care carnea speciilor menționate anterior a fost supusă cel puțin unuia dintre tratamentele specifice prevăzute în partea 4 literele B, C sau D din anexa II la Decizia 2007/777/CE.
Articolul 2
Statele membre adoptă și publică de îndată măsurile necesare pentru a se conforma prezentei decizii. Statele membre informează de îndată Comisia cu privire la aceasta.
Articolul 3
Prezenta decizie se aplică până la 30 iunie 2009.
Articolul 4
Prezenta decizie se adresează statelor membre.
Adoptată la Bruxelles, 26 iunie 2008.